Source: http://www.demagog.sk/politici/139/juraj-blanar
Timestamp: 2019-01-24 01:08:57+00:00

Document:
Demagog.sk — Juraj Blanár
44 Pravda 0 Nepravda 3 Zavádzanie 7 Neoveriteľné
Meno: Ing. Juraj Blanár
Rok a miesto narodenia: 1966, Žilina
Vzdelanie: 1991 — Vysoká škola dopravy a spojov v Žiline, Stavebná fakulta, odbor: Rekonštrukcia a údržba dopravných ciest — cesty
Od 2012 – poslanec NR SR — podpredseda Zahraničného výboru NR SR
2010 – 2012 — poslanec NR SR — podpredseda Zahraničného výboru NR SR
2006 – doteraz — predseda ŽSK, druhé volebné obdobie
2002 – 2006 — poslanec NR SR — člen Výboru NR SR pre životné prostredie a ochranu prírody a Výboru NR SR pre európske záležitosti, podieľal sa na tvorbe viacerých zákonných iniciatív, ktorých cieľom bolo zlepšiť sociálnu situáciu obyčajných ľudí;
2001 — Váhostav-SK, a.s Žilina, riaditeľ odboru marketingu a technického rozvoja
1998 — Váhostav, a.s. Žilina, vedúci útvaru technického rozvoja
1996 — Váhostav, a.s. Žilina, vedúci útvaru technického rozvoja a strediska skúšobníctva
1994 — Váhostav, a.s. Žilina, vedúci strediska skúšobníctva
1991 – 1994 — VŠDS v Žiline, Katedra geotechniky, interný ašpirant a asistent
1991 — Žilinské komunikácie, s.r.o. v Žiline, technik údržby
1996 — študijný pobyt v Anglicku na Aston University, University of Birmingham a vo firme WS Atkins Huntingdon, počas ktorého získal certifikát „Manažovanie projektu — Crown Agents International Training Centre, Worthing“ a certifikát skúšania stavebných materiálov — Providence Groupe Services, Birmingham, Anglicko
1993 — 1994 študijný pobyt na Aalborg University, Dánsko
Športové úspechy a aktivity:
Dvojnásobný majster Slovenska, majster a vicemajster Československa v ľahkej atletike v žiackych a dorasteneckých kategóriách.
Niekoľkonásobný účastník Bielej stopy SNP v bežeckom lyžovaní, vrátane najdlhšej trate 50 km.
V období 1986 až 1995 aktívne pôsobil v automobilovom športe na Slovensku a ČSFR ako spolujazdec v Rallye súťažiach a tiež ako zástupca riaditeľa medzinárodnej Rallye Matador Žilina.
Aktívne hrával aj futbal a stolný tenis.
Rekreačne sa venuje behu, lyžovaniu, cykloturistike – na „Stupavskom cyklomaratóne 2012“ sa umiestnil na 2. mieste v kategórii mužov vo veku 40-49 rokov.
Člen Slovakia — UK Alumni Association pri Britskej ambasáde a Britskej rade v Bratislave.
Člen Slovenského komitétu svetovej tunelárskej asociácie ITA a Slovenského komitétu svetovej asociácie pre betón FIB.
Zúčastnil sa aktívne viacerých domácich a medzinárodných odborných konferencií a kongresov.
Plynulo hovorí po anglicky — akademická úroveň podľa International English Language Testing System, The British Council Bratislava.
Dôležitý výrok V politike, 10. novembra 2013:
„… u nás samosprávne kraje nemajú zákonodarnú iniciatívu ako je to napríklad v Českej republike, v Českej republike môže samosprávny kraj predkladať zákony …“
Legislatívne podmienky Slovenskej republiky podľa Ústavy SR (.pdf) nevytvárajú priestor vyšším územným celkom predkladať návrhy zákonov NR SR, ktorá by ich mohla legitímne akceptovať. V Českej republike je situácia v tejto súvislosti skutočne odlišná.
(1) Návrh zákona môžu podať výbory Národnej rady Slovenskej republiky, poslanci a vláda Slovenskej republiky
„Práve dnes je už schválených 1,62 mld. eur (európske peniaze, pozn.) do nášho kraja. A z toho už je vyčerpaných, teda tie, ktoré už boli vyplatené to znamená ukončené, tak sú 841 miliónov eur.“
Podľa správy o čerpaní eurofondov, ktorú predloží Blanár na zastupiteľstvo 5. novembra, Žilinský samosprávny kraj (strana č. 12) mal naozaj objem zdrojov za schválené projekty na úrovni 1,62 mld. eur, pričom realizované/vykázané výdavky resp. čerpanie eurofondov je na úrovni približne 841 mil. eur.
Schválené projekty Zazmluvnené projekty Vykázané výdavky Predložené projekty (financovanie EÚ a SR)
VUC ZA 1 625 236 497 EUR 1 282 273 356 EUR 840 820 539 EUR 3 113 026 931 EUR
Zdroj: NSRR(.xls, katra Žilina VÚC)
„ŽSK je nad priemer (úspešnosť v čerpaní eurofondov, pozn.) 66% (k 31. 9 2013, pozn.)“
Je pravdou, že ŽSK je v úspešnosti čerpania eurofondov nadpriemerné v porovnaní s ostatnými krajmi SR. Úspešnosť ŽSK je 66%.
Podľa správy o čerpaní eurofondov, ktorú predloží Blanár na zastupiteľstvo 5. novembra, Žilinský samosprávny kraj (strana č. 12) mal naozaj objem zdrojov za schválené projekty na úrovni 1,62 mld. eur, pričom zazmluvnených prostriedkov mali na úrovni 1,28 mld. eur. Úspešnosť čerpania eurofondov sa počíta z pomeru vyčerpaných peňazí k zazmluvneným peniazom, pretože zazmluvnené zdroje sú tie, ktoré reálne má ŽSK na čerpanie. Realizované/vykázané výdavky resp. čerpanie eurofondov je na úrovni približne 841 mil. eur. Rovnaké údaje uvádza aj portál NSRR.SK. Úspešnosť čerpania eurofondov ŽSK je teda na úrovni 66% ako uvádza Blanár.
Uvádzame čerpanie eurofondov za jednotlivé kraje. Zdroj: NSRR.SK (.xls)
VUC Schválené projekty (rozpočet) Zazmluvnené projektov (rozpočet) Vykázané výdavky (vyčerpané peniaze)
Percentuálna úspešnosť čerpania (Zazmluvné projekty/vykázané výdavky)
VUC ZA 1 625 236 497 EUR 1 282 273 356 EUR 840 820 539 EUR 66%
VUC BB 1 061 652 228 EUR 991 855 443 EUR 654 198 716 EUR 66%
VUC NR 703 246 328 EUR 646 795 320 EUR 381 951 231 EUR 59%
VUC KE 1 026 496 550 EUR 968 510 502 EUR 566 028 613 EUR 58%
VUC TN 1 866 792 923 EUR 1 623 555 379 EUR 916 223 574 EUR 56%
VUC PO 1 668 303 738 EUR 1 339 572 126 EUR 733 599 377 EUR 55%
VUC TT 679 991 233 EUR 576 080 073 EUR 315 257 983 EUR 55%
VUC BA 1 080 992 689 EUR 1 049 621 784 EUR 379 065 993 EUR 36%
Tabuľka zobrazuje kraje, množstvo výdavkov, ktoré môžu čerpať, výdavky, ktoré zazmluvnili a tie, ktoré vykázali. Posledný stĺpec ukazuje percentuálnu úspešnosť jednotlivých krajov.
„ŽSK patrí medzi štyri najmenej zadĺžené kraje.“
Podľa hodnotenia INEKO je skutočne pravdou, že ŽSK je 4. najmenej zadĺženým krajom v dlhom na úrovni 29,4%. Zároveň je aj štvrté v hodnotení celkového finančného zdravia. Výrok hodnotíme ako pravdivý.
„ŽSK nakúpil CT prístroj (Optima CT 660), ktorý je v cene na 7 rokov, vrátane servisu (nemocnica Čadca, 1073 tisíc eur – údaj z grafu, pozn.). Dunajská streda kúpila za 919 tisíc eur, potom však obstarávala servis na 6 rokov (420 tisíc eur – údaj z grafu, pozn.). Čiže dovedna Dunajská streda obstarala za 1,339 milióna eur. ŽSK za 1,073 milióna eur. ŽSK ušetril 266 tisíc eur.“
Je pravdou, že podľa TIS bol vyššia cena za CT prístroj v Čadci spôsobená tým, že v cene bol zahrnutý 5-ročný pozáručný servis (spolu 2 + 5= sedem rokov záruky). Demagog.SK nevie overiť presné sumy, za ktoré kúpil ŽSK a Dunajská streda tieto prístroje. Podľa zisťovania TIS vychádza, že úspora ŽSK, tým že obstaral aj pozaručný servis bola niekde na úrovni 300 až 800 tisíc eur. Blanár uvádza úsporu približne 300 tisíc eur. Výrok preto hodnotíme ako pravdivý.
Prístroj, ktorý bol vysúťažený v NsP Čadca a NsP Dunajská Streda bol Optima CT 660 a dodávateľom bola spoločnosť Intes Poprad. Na základe informácií z blogu Transparency International Slovensko (TIS) a Inštitútu INEKO uvádzame sumy, za ktoré NsP Čadca a NsP Dunajská Streda kúpili CT prístroj. Tieto údaje si TIS vyžiadala cez infozákon resp. cez otvorené zmluvy. NsP Čadca (resp. Žilinský samosprávny kraj) kúpila tento prístroj za 0,89 mil. eur. Túto cenu potvrdzuje aj tender.sme.sk (dodávateľ INTES Poprad). NsP Dunajská Streda kúpila tento prístroj za 0,77 mil. eur. Tieto ceny sú len za prístroje. Ceny, ktoré uvádza Blanár sú pravdepodobne ceny zo stavebnými úpravami a inštaláciou.
TIS sa tejto téme venuje vo svojom blogu Ďakujeme, konkurenciu neberieme 2, kde uvádza:
"Zvláštne sa súťažilo aj v Žilinskom samosprávnom kraji (ŽSK), ktorý kupoval CT-éčka pre nemocnice v Čadci v máji 2011 a v Trstenej a Liptovskom Mikuláši v decembri 2011. V Čadci obstarali CT-prístroj rokovacím konaním bez zverejnenia (najmenej transparentný postup nákupu, kde sa rokuje s vopred vybratým dodávateľom), ako príčinu uviedli časovú tieseň. Nemocnica získala rovnaké CT ako v Dunajskej Strede, tiež od Intesu Poprad. Zaplatila 894 tisíc EUR, čiže o 128 tisíc viac ako Dunajská Streda. Čadca však v cene získala aj 5-ročný pozáručný servis, čiže oproti Dunajskej Strede v skutočnosti môže ušetriť od 300 až do 800 tisíc EUR (podľa viacerých zdrojov sa ceny kompletného pozáručného servisu na rok pohybujú vo výške od 5 do 10 % ceny prístroja)."
Blanárov graf počas diskusie:
Demagog.SK sa nedostal k zmluvám za CT prístroje ani cez stránku otvorenézmluvy.sk. TIS práve v súvislosti s CT prístrojmi uvádza, že nemocnice im v mnohých prípadoch odmietli poskytnúť informácie o obstaraných CT prístrojoch.
„…vy (Miroslav Beblavý, pozn.) ste boli súčasťou niekoľkých vlád, niekoľkých strán (…).“
Politická kariéra Miroslava Beblavého sa začala v roku 2002 počas druhej Dzurindovej vlády, kedy sa stal štátnym tajomníkom na Ministerstvo práce, sociálnych vecí a rodiny, kde pôsobil až do roku 2006. Štátny tajomník podľa zákona môže zastupovať ministra v čase jeho neprítomnosti, avšak nie je súčasťou vlády. Beblavý je od roku 2010 poslancom NR SR. Prvýkrát sa uchádzal o dôveru voličov na kandidátke SDKÚ-DS. Strana SDKÚ-DS bola v rokoch 2010 až 2012 súčasťou vládnej koalície zloženej zo strán SDKÚ-DS, SaS, KDH, MOST-HÍD pod vedením Ivety Radičovej, avšak Beblavý nebol súčasťou vlády ale poslancom NR SR. Miroslav Beblavý bol počas prvej Ficovej vlády až do konca roka 2013 opozičným poslancom strany SDKÚ, kedy ju opustil a stal sa nezávislým poslancom. V roku 2016 v parlamentných voľbách do Národnej rady Slovenskej republiky kandidoval Miroslav Beblavý ako spoluzakladateľ novovzniknutej strany Sieť. Členstva v strane sa ale vzdal po vstupe strany do vládnej koalície so stranou Smer-SD. V roku 2018 založil novú politickú stranu s názvom SPOLU-občianska demokracia. Je pravdou, že poslanec Beblavý bol členom dokopy troch strán, ale nebol nikdy členom vlády a ak aj rátame pozíciu štátneho tajomníka ako súčasť vlády, stále hovoríme len o jednej vláde. Výrok hodnotíme ako zavádzanie.
„…sme novelou ústavy zakotvili priamo ochranu manželstva a rodiny do Ústavy SR (…).“
Juraj Blanár odkazuje na ústavný zákon č. 161/2014 Z.z. zo 4. júna 2014, ktorým sa menila Ústava Slovenskej republiky. Podľa novely Ústavy je manželstvo definované ako: "jedinečný zväzok medzi mužom a ženou. Slovenská republika manželstvo všestranne chráni a napomáha jeho dobru. Manželstvo, rodičovstvo a rodina sú pod ochranou zákona. Zaručuje sa osobitná ochrana detí a mladistvých." Nakoľko sa zmenila definícia pojmu manželstva a zaviedla sa ochrana tohoto zväzku, výrok hodnotíme ako pravdivý.
Návrh novely Ústavy predložili poslanci Pavol Hrušovský (KDH) a Pavol Paška (SMER-SD) vo februári 2014. Za schválenie novely hlasovalo 102 zo 128 prítomných poslancov. Proti bolo 18 poslancov, traja sa zdržali, päť nehlasovalo. Kladne hlasovali všetci prítomní poslanci Smeru a KDH a časť OĽaNO (Martin Fecko, Štefan Kuffa, Erika Jurinová a Richard Vašečka), SDKÚ (Mikuláš Dzurinda a Ľudovít Kaník) a nezaradený Alojz Hlina.
„…mnohé veci sa dostali do trestného poriadku, ktoré hovoria o tom, ako bojovať proti násiliu.“
Výrok odkazuje na právne prostriedky boja proti násiliu. V súčasnosti môže byť násilie klasifikované ako priestupok alebo trestný čin, a teda sa ich úpravou zaoberá Trestný zákon a Trestný poriadok. Juraj Blanár vo svojom výroku odkazuje na dva zákony, ktorými sa menilo a dopĺňalo znenie Trestného zákona. Prvý, zákon č. 397/2015 ktorým sa na účely Trestného zákona ustanovuje zoznam látok s anabolickým alebo iným hormonálnym účinkom účinný od 1. januára 2016, zmenil znenie § 208 odseku 1, čím zo základnej skutkovej podstaty vypadlo slovo "týra" čo v praxi znamenalo, že páchateľ sa nemusel dopustiť "týrania" (určité sústavné konanie) ale na naplnenie skutkovej podstaty postačí aj jednorázové, či ojedinelé konanie. Druhý zákon č. 316/2016 Z.z. o uznávaní a výkone majetkového rozhodnutia vydaného v trestnom konaní v Európskej únií účinný od 1. januára 2017, preformuloval § 208 odsek 2. Účelom tohto doplnenia, malo byť zavedenie trestnoprávneho postihu páchateľov v prípade konaní, ktoré boli opakovane vyhodnotené ako priestupky proti občianskemu spolunažívaniu, nakoľko pôvodné znenie viedlo k aplikačným problémom. Taktiež 1. januára 2018 vstúpil do platnosti zákon o obetiach trestných činov, ktorý priniesol definíciu domáceho násilia. Tento zákon bol vládnym návrhom. Výrok hodnotíme ako pravdivý.
Zákon č. 397/2015 ktorým sa na účely Trestného zákona ustanovuje zoznam látok s anabolickým alebo iným hormonálnym účinkom, preformuloval znenie § 208 odseku 1. Pôvodné znenie § 208 odseku 1 znelo: „Kto týra blízku oso­bu ale­bo oso­bu, kto­rá je v je­ho sta­ros­tli­vos­ti ale­bo vý­cho­ve, spô­so­bu­júc fy­zic­ké utr­pe­nie ale­bo psy­chic­ké utr­pe­nie (a nas­le­do­va­li jed­not­li­vé ko­na­nia uve­de­né v pís­me­nách a) až e)“. Po novelizácií znie § 208 odsek 1 nasledovne: „Kto blíz­kej oso­be ale­bo oso­be, kto­rá je v je­ho sta­ros­tli­vos­ti ale­bo vý­cho­ve, spô­so­bí fy­zic­ké utr­pe­nie ale­bo psy­chic­ké utr­pe­nie (a nas­le­du­jú ko­na­nia uve­de­né v pís­me­nách a) až e)“. Táto zmena priniesla nový pohľad na trestný čin týrania blízkej alebo zverenej osoby, nakoľko zo skutkovej podstaty vypadlo slovo "týra" (reprezentujúce sústavnejšie konanie). V aplikačnej praxi to znamená, že na naplnenie skutkovej podstaty trestného činu týrania blízkej alebo zverenej osoby postačí aj jednorázové, či ojedinelé konanie (udretie, jednorázová bitka, ojedinelé vyhrážanie, a pod.). Na druhej strane, niektorí odborníci tvrdia, že pojem "týranie" by malo reprezentovať dlhšiu dobu pretrvávajúce protiprávne konanie, nakoľko tento pojem je aj naďalej obsiahnutý v názve predmetného trestného činu. Tieto nezrovnalosti môžu viesť k nejednotnému výkladu skutkovej podstaty trestného činu týrania blízkej alebo zverenej osoby.
Zákon č. 316/2016 Z.z. o uznávaní a výkone majetkového rozhodnutia vydaného v trestnom konaní v Európskej únií, doplnil § 208 Trestného zákona o odsek 2. Pôvodné znenie § 208 odseku 2 znelo: "Rovnako ako v odseku 1 sa potrestá, kto bol za obdobný čin v predchádzajúcich dvanástich mesiacoch postihnutý." Táto formulácia viedla k aplikačným problémom pri aplikácií ustanovenia, nakoľko v ňom: "nebola jednoznačne obsiahnutá objektívna stránka skutkovej podstaty hovoriaca o tom, že páchateľ sa dopustil obdobného činu dvakrát." Nové znenie § 208 odseku 2 znie: "Rovnako ako v odseku 1 sa potrestá, kto spácha obdobný čin ako je čin uvedený v odseku 1, hoci bol za obdobný čin v predchádzajúcich dvanástich mesiacoch postihnutý".
Zákon o obetiach trestných činov, ktorý vstúpil to platnosti 1. januára 2018, prvýkrát priniesol definíciu domáceho násilia ako "Trestný čin spáchaný násilím alebo hrozbou násilia na príbuznom v priamom rade, osvojiteľovi, osvojencovi, súrodencovi, manželovi, bývalom manželovi, druhovi, bývalom druhovi, rodičovi spoločného dieťaťa alebo inej osobe, ktorá s páchateľom žije alebo žila v spoločnej domácnosti." Okrem definície domáceho násilia priniesol tento zákon aj lepší prístup k spravodlivosti pre obete trestných činov. "Nová úprava zahŕňa nie len odškodňovanie pri násilných trestných činoch, ale ustanovuje aj niektoré pojmy a definuje práva obetí trestných činov ako právo na informácie a rozsah informácií, právo na poskytnutie odbornej pomoci, právo na právnu pomoc a psychologickú pomoc a iné."
Násilie môže mať podobu priestupku alebo trestného činu. Trestný zákon č. 300/2005 Z.z. klasifikuje tieto trestné činy týranie blízkej a zverenej osoby (§ 208), ublíženie na zdraví (§ 155 až 157), obmedzovanie osobnej slobody (§ 183), vydieranie (§ 189), hrubý nátlak (§ 190), nátlak podľa (§ 192), znásilnenie (§ 199), sexuálne násilie (§ 200), sexuálne zneužívanie (§ 201), nebezpečné vyhrážanie (§ 360), nebezpečné prenasledovanie (§ 360a), obmedzovanie slobody pobytu (§ 184) a úkladná vražda (§ 144).
„Celé sa to začalo, aj celý tento národný konvent, októbrovou deklaráciou troch najvyšších ústavných činiteľov. To treba zdôrazniť. To je podľa mňa absolútne kľúčová vec, pretože je tu súzvuk na všetkých najvyšších ústavných postoch, že naša proeurópska a proatlantická politika bude zachovávaná (…).“
Juraj Blanár vo svojom výroku spomína deklaráciu, na ktorej sa spoločne uzniesli traja najvyšší ústavní činitelia, Andrej Kiska, Robert Fico a Andrej Danko 23. októbra 2017. V rámci tej vyhlásili, že budú spoločne dbať o jasnú a zodpovednú komunikáciu proeurópskej a proatlantickej orientácie SR, a to navonok v zahraničí aj voči samotným občanom SR. Na túto deklaráciu, rovnako ako tvrdí Juraj Blanár, prirodzene nadviazali 22. februára 2018 na Národnom konvente s názvom #MYSMEEÚ. Výrok hodnotíme ako pravdivý.
Prezident SR, predseda NR SR a predseda Vlády SR sa zhodli na tom, že Slovensko dokáže byť vplyvnou a sebavedomou krajinou iba v rámci súdržnej EÚ, pričom každý jeden z dôležitých problémov nedokáže vyriešiť žiaden štát EÚ samostatne. V deklarácií sa zaviazali taktiež aj o to, že budú podporovať budúcnosť Slovenska v jadre EÚ a kontinuálne prehlbovanie eurozóny. Budú sa zasadzovať za princípy rovnakého zaobchádzania na vnútornom trhu a nediskriminácie spotrebiteľov. Rovnako budú podporovať silný a múdry rozpočet EÚ, presadzovať kroky posilňujúce bezpečnosť slovenských občanov a podporovať plnenie spojeneckých záväzkov, ktorých súčasťou je dosiahnutie obranných výdavkov na úrovni 1,6 % HDP do roku 2020.
"Som veľmi rád, že sme sa my traja zhodli a pripravili spoločné vyhlásenie k témam EÚ a k téme našej bezpečnosti, k nášmu členstvu v NATO. Je to dôležité pre našu krajinu, lebo ide o život našich ľudí, budúcnosť našej krajiny a bezpečnosť občanov. Pokladám za nesmierne dôležité, aby sme my traja vždy a pri každej príležitosti potvrdzovali smerovanie našej krajiny, hodnoty a spojenectvá, ku ktorým sa SR prihlásila." uviedol Andrej Kiska pre TASR.
Na túto deklaráciu nadviazal Národný konvent s názvom #MYSMEEÚ, ktorý zorganizovalo Ministerstvo zahraničných vecí a európskych záležitostí SR 22. februára 2018. Cieľom tohto a v budúcností podobných podujatí je zlepšiť informovanosť verejnosti o členstve SR v EÚ, jeho výhodách, ale aj o zodpovednosti členských štátov za ďalšie dianie v Únii. Rezort diplomacie verí, že môže pomôcť zvýšiť účasť na budúcich eurovoľbách. Konvent o EÚ zapája do debaty o budúcnosti EÚ a Slovenska predstaviteľov politickej, akademickej, cirkevnej, mimovládnej a podnikateľskej sféry. Do debát chce zapojiť najmä mladú generáciu. „Konvent má byť platformou, ktorou chceme docieliť, že o EÚ sa nebude diskutovať len v Bruseli, ale aj tu doma.“ vyhlásil štátny tajomník rezortu Ivan Korčok. Rezort zahraničných vecí chce podujatím získať taktiež aj spätnú väzbu od občanov voči EÚ a prijímaným politikám.
„…v európskych voľbách máme najnižšiu účasť (…).“
Výrok hovorí výsledkoch volieb do Európskeho parlamentu na Slovensku v porovnaní s ostatnými štátmi EÚ. Priame voľby poslancov Európskeho parlamentu sa uskutočňujú od roku 1979. Slovensko sa týchto volieb zúčastnilo v rokoch 2004, 2009 a 2014. V roku 2004, kedy sa na Slovensku konali historicky prvé voľby do Európskeho parlamentu, dosiahla účasť voličov 16,9 %. Jednalo sa o najnižšiu účasť spomedzi všetkých členských krajín. Priemerná účasť vo voľbách v únií bola 45,7 %. O päť rokov neskôr, v roku 2009 sa konali ďalšie voľby do Európskeho parlamentu. Priemerná účasť na voľbách v únií bola 43,2 %. Slovensko aj po druhýkrát zaznamenalo najnižšiu účasť spomedzi krajín EÚ, 19,6 %. V posledných voľbách do Európskeho parlamentu v roku 2014, dosiahla priemerná účasť v EÚ 42,54 %. Účasť na Slovensku bola 13,1 %, čo opäť predstavovalo najnižšiu účasť spomedzi členských štátov EÚ. Výrok hodnotíme ako pravdivý.
„…viac ako 70% obyvateľov SR je za zotrvanie napríklad v EÚ, (…), napríklad v dôveryhodnosti v Európsku komisiu alebo Európsky parlament je vyššia ako napríklad k slovenskému parlamentu, zároveň je tam aj nárast oproti jari, kedy sa robil v minulom roku ten prieskum a potom ku koncu roka, čiže pohybujeme sa niekde na 50% (…).“
Posledný verejne dostupný prieskum ohľadom zotrvania Slovenska v EÚ sa konal ešte v júni 2016, kde 62,1 % respondentov odpovedalo, že by hlasovalo za zotrvanie v EÚ. Je ale možné, že Juraj Blanár vo výroku narážal na čísla z posledných prieskumoch Eurobarometer za rok 2017 ohľadom verejnej mienky v EÚ, kde sa na jar 2017 až 72 % respondentov vyjadrilo, že sa cítia ako občania EÚ. V štatistike za jeseň 2017 bolo toto číslo už 75 % (.pdf, s.5). Zbytok výroku sa zhoduje s výsledkami Eurobarometru, teda miera dôveryhodnosť v Európsku komisiu (44 %), a Európsky parlament (46 %) je vyššia než miera dôveryhodnosti voči slovenskému parlamentu (28 %). Voči Európskej únii je miera dôveryhodnosti na 48 %. Všetky čísla sú vyššie oproti výsledkom toho istého prieskumu z jari 2017 (viď. obrázok). Výrok hodnotíme ako pravdivý.
Graf ukazuje mieru dôvery voči Európskej únii (EÚ), Národnej rade SR (NRSR), Európskemu parlamentu (EP), Vláde SR, Európskej komisii (EK) a Armáde SR. Na porovnanie sú výsledky z jesene 2017 (SR EB88), z jari 2017 (SR EB87) a priemer EÚ z jesene 2017 (EU28 EB88) (.pdf, s. 9).

References: § 208
 § 208
 § 208
 § 208
 § 208
 § 208
 § 208
 § 208